Document ID: 31983L0574

NÕUKOGU DIREKTIIV,
26. oktoober 1983,
millega muudetakse kolmandat korda liikmesriikides kosmeetikatoodete kohta vastuvõetud õigusaktide ühtlustamist käsitlevat direktiivi 76/768/EMÜ
(83/574/EMÜ)
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut, eriti selle artiklit 100,
võttes arvesse komisjoni ettepanekut,1
võttes arvesse Euroopa Parlamendi arvamust2
võttes arvesse majandus- ja sotsiaalkomitee arvamust3
ning arvestades, et:
direktiivi 76/768/EMÜ4 artiklis 11, viimati muudetud direktiiviga 83/496/EMÜ,5 nähakse ette, et komisjon esitab nõukogule kõige uuemate teadus- ja tehnikauuringute tulemuste põhjal asjakohased ettepanekud lubatud ainete loetelude kehtestamiseks;
kõige uuemate teadus- ja tehnikauuringute alusel võib kehtestada ainete loetelu, mida on lubatud kasutada ultraviolettkiirguse filtritena;
VII lisa tehnika arengule kohandamiseks vajalikud muudatused tuleb samuti vastu võtta direktiivis 76/768/EMÜ ettenähtud komiteemenetluse kohaselt;
kõlblikkusaja märkimine direktiivi 76/768/EMÜ artikli 6 lõike 1 punktis c ettenähtud alla kolmeaastase säilivusajaga kosmeetikatoodetele ei ole põhjendatud, kui neid võib selle aja möödudes veel kasutada; seetõttu oleks asjakohasem minimaalse säilimisaja tähtpäeva märkimine,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 76/768/EMÜ muudetakse järgmiselt.
1. Lisatakse VII lisa käesoleva direktiivi lisas esitatud kujul. Selles on loetletud UV-filtrid, mida võib kosmeetikatoodetes selles sätestatud tingimustel kasutada.
2. Artiklisse 4 lisatakse järgmised punktid:
"g) muud kui VII lisa 1. osas nimetatud UV-filtrid;
h) VII lisa 1. osas loetletud UV-filtrid, kui need ületavad ettenähtud piirmäära ja ettenähtud tingimused ei ole täidetud."
3. Artiklisse 5 lisatakse järgmised lõigud:
"31. detsembrini 1988 lubavad liikmesriigid VII lisa 2. osas loetletud UV-filtreid sisaldavate kosmeetikatoodete turustamist selles sätestatud piirangute ja tingimuste kohaselt.
1. jaanuaril 1989 tuleb nende UV-filtrite kasutamine:
- lõplikult lubada (VII lisa 1.osa),
- lõplikult keelata (II lisa),
- pikendada veel VII lisa 2. osas kokkulepitud ajaks või
- välja jätta kõikidest lisadest."
4. Artikli 6 lõike 1 punkt c asendatakse järgmisega:
"c) minimaalse säilimisaja tähtpäev. Kosmeetikatoote minimaalse säilimisaja tähtpäev on kuupäev, milleni toode säilitab nõuetekohastes hoiutingimustes esialgse otstarbe ja on eelkõige vastavuses artikliga 2.
Seda märgitakse sõnadega "Kasutada enne ", millele järgneb:
- kas kuupäev või
- viide selle kohta, kus see on märgistusel esitatud.
Vajaduse korral esitatakse selles teabes täiendavalt tingimused, mida tuleb täita, et toode säiliks ettenähtud aja.
Kuust ja aastast koosnev kuupäev tuleb selgelt märkida selles järjestuses. Säilivuskuupäeva märkimine ei ole kohustuslik kosmeetikatoodete puhul, mille minimaalne säilimisaeg ületab 30 kuud;"
5. a) Artikli 6 lõike 1 punktis d asendatakse sõnad "III, IV ja VI lisas" sõnadega "III, IV, VI ja VII lisas".
b) Artikli 8 lõike 2 esimeses lõigus asendatakse sõnad "II-VI lisa" sõnadega "II-VII lisa".
c) Artikli 8 lõike 2 teises lõigus asendatakse sõnad "III-VI lisa" sõnadega "III-VII lisa".
Artikkel 2
1. Liikmesriigid võtavad kõik vajalikud meetmed, millega tagatakse, et alates 1. jaanuarist 1987 ei vii ühenduses registrisse kantud tootjad ega importijad turule tooteid, mis ei vasta käesoleva direktiivi nõuetele.
2. Liikmesriigid võtavad kõik vajalikud meetmed, millega tagatakse, et lõikes 1 nimetatud tooteid ei müüda ega võõrandata lõpptarbijale pärast 31. detsembrit 1988.
Artikkel 3
1. Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt 31. detsembriks 1984. Liikmesriigid teatavad neist viivitamata komisjonile.
2. Liikmesriigid tagavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide tekstide edastamise.
Artikkel 4
Käesolev direktiiv on adresseeritud liikmesriikidele.
Luxembourg, 26. oktoober 1983

Labels: 3
1
15